S-8558/2020

Mál þetta, sem dómtekið var 9. júní sl., er höfðað með tveimur ákærum, útgefnum af lögreglustjóranum á höfuðborgarsvæðinu. Fyrri ákæran er gefin út 29. desember 2020, á hendur L-x-x A-x-x B-x-x, kt. [...], [...], fyrir eftirtalin hegningar- og sérrefsilagabrot:

1. Umferðarlagabrot og brot gegn lögreglulögum með því að hafa, aðfaranótt sunnudagsins 19. janúar 2020, óhlýðnast fyrirmælum lögreglu um að stöðva bifreiðina [...], sem gefin voru með ljós- og hljóðmerkjum lögreglubifreiðar á Breiðholtsbraut við Stekkjarbakka í Reykjavík, en ákærði virti að vettugi stöðvunarmerki lögreglu og ók bifreiðinni [...] áfram austur Breiðholtsbraut, beygði norður Norðurfell gegn rauðu umferðarljósi á gatnamótun Norðurfells og Breiðholtsbrautar, ók Norðurfell til austurs en ákærði jók hraða bifreiðarinnar umtalsvert á vegarkaflanum, ók því næst Suðurfell til austurs og inn Jórufell þar sem ákærði stöðvaði bifreiðina og var hann handtekinn í kjölfarið. Ákærði ók bifreiðinni umrætt sinn án gildra ökuréttinda og óhæfur til þess að stjórna henni örugglega vegna áhrifa ávana- og fíkniefna (í blóði mældist 140 ng/ml af amfetamíni).

Telst þetta varða við 19. gr., sbr. 44. gr., lögreglulaga nr. 90/1996 og 1. og 6. mgr. 7. gr., sbr. 1. mgr. 94. gr., 1. mgr., sbr. 2. mgr., 50. gr. og 1. mgr. 58. gr., sbr. 1. mgr. 95. gr., umferðarlaga nr. 77/2019.

2. Umferðarlagabrot, fíkniefnalagabrot og brot gegn lögreglulögum með því að hafa, aðfaranótt laugardagsins 8. febrúar 2020, óhlýðnast fyrirmælum lögreglu um að stöðva bifreiðina [...], sem gefin voru með ljós- og hljóðmerkjum lögreglubifreiðar á Réttarholtsvegi við Miklubraut í Reykjavík, í kjölfar þess að ákærði ók gegn rauðu umferðarljósi norður Réttarholtsveg við Miklubraut, en ákærði virti að vettugi stöðvunarmerki lögreglu og ók bifreiðinni [...] Miklubraut til vesturs, gegn rauðu umferðarljósi á gatnamótum Miklubrautar og Grensásvegar þar sem ákærði beygði inn Grensásveg til suðurs og síðan Sogaveg til austurs og gegn rauðu umferðarljósi á gatnamótum Sogavegar og Réttarholtsvegar uns ákærði ók á gangstétt samhliða Bústaðavegi til austurs og utan vegar á svæði sem ekki er ætlað fyrir umferð vélknúinna ökutækja uns ákærði stöðvaði bifreiðina við Sævarland og var hann handtekinn í kjölfarið. Ákærði ók bifreiðinni umrætt sinn án gildra ökuréttinda og óhæfur til þess að stjórna henni örugglega vegna áhrifa lyfja og ávana- og fíkniefna (í blóði mældist 365 ng/ml af amfetamíni, 15 ng/ml af fenazepam, 13 ng/ml af alprazólam og 11 ng/ml af klónazepam) og án þess að hafa lögboðin ökuljós tendruð. Ákærði hafði í vörslum sínum 0,59 gaf amfetamíni sem fannst við líkamsleit á honum og lagt var hald á.

Telst þetta varða við 19. gr., sbr. 44. gr., lögreglulaga nr. 90/1996 og 1. og 6. mgr. 7. gr., 1. mgr. 17. gr.. 1. mgr. 31. og 1. mgr. 34. gr., sbr. 1. mgr. 94. gr., 1. mgr., sbr. 2. mgr., 48. gr. og 1. mgr., sbr. 2. mgr., 50. gr. og 1. mgr. 58. gr., sbr. 1. mgr. 95. gr., umferðarlaga nr. 77/2019 og 2. gr., sbr. 5. og 6. gr., laga um ávana- og fíkniefni nr. 65/1974 og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 808/2018.

3. Vopnalagabrot með því að hafa, aðfaranótt þriðjudagsins 11. febrúar 2020, verið vopnaður vasahníf á almannafæri utandyra við Háaleitisbraut og Listabraut í Reykjavík.

Telst þetta varða við 1. mgr. 30. gr., sbr. 36. gr., vopnalaga nr. 16/1998.

4. Húsbrot með því að hafa, þriðjudaginn 19. maí 2020, ruðst í heimildarleysi inn í sameign og þrjár geymslur fjölbýlishúss að [...]í Reykjavík.

Telst þetta varða við 231. gr. almennra hegningarlaga nr. 19/1940.

5. Vopnalagabrot með því að hafa, þriðjudaginn 19. maí 2020, haft í vörslum sínum útdraganlega kylfu sem fannst viðleit lögreglu í bifreiðinni [...]og lagt var hald á.

Telst þetta varða við c. lið 2. mgr. 30. gr., sbr. 36. gr., vopnalaga nr. 16/1998.

6. Umferðarlagabrot með því að hafa, miðvikudaginn 3. júní 2020, ekið bifreiðinni [...]án gildra ökuréttinda og óhæfur til þess að stjórna henni örugglega vegna áhrifa lyfja og ávana- og fíkniefna (í blóði mældist 115 ng/ml af amfetamíni, 21 ng/ml af nítrazepam og 7,9 ng/ml af klónazepam) austur Bústaðaveg í Reykjavík, við Tunguveg, uns aksturinn var stöðvaður af lögreglu.

Telst þetta varða við 1. mgr., sbr. 2. mgr., 48. gr., 1. mgr., sbr. 2. mgr., 50. gr. og 1. mgr. 58. gr., sbr. 1. mgr. 95. gr., umferðarlaga nr. 77/2019.

7. Umferðarlagabrot með því að hafa, aðfaranótt sunnudagsins 20. september 2020, ekið bifreiðinni [...]án gildra ökuréttinda og óhæfur til þess að stjórna henni örugglega vegna áhrifa ávana- og fíkniefna (í blóði mældist 570 ng/ml af amfetamíni og 665 ng/ml af kókaíni) vestur Vesturlandsveg í Reykjavík, uns aksturinn var stöðvaður af lögreglu á

Vesturlandsvegi við Bíldshöfða.

Telst þetta varða við 1. mgr., sbr. 2. mgr., 50. gr. og 1. mgr. 58. gr., sbr. 1. mgr. 95. gr., umferðarlaga nr. 77/2019.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar skv. 101. gr. umferðarlaga nr. 77/2019. Þess er ennfremur krafist að ákærði verði dæmdur til að sæta upptöku á 0,59 gaf amfetamíni samkvæmt heimild í 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001, sbr. reglugerð nr. 808/2018, vasahníf, sbr. ákærulið nr. 3 og útdraganlegri kylfu, sbr. ákærulið nr. 5, samkvæmt heimild í 1. mgr. 37. gr. vopnalaga nr. 16/1998 og 1. mgr. 69. gr. a. almennra hegningarlaga nr. 19/1940.

Seinni ákæran er gefin út af lögreglustjóranum á höfuðborgarsvæðinu á hendur ákærða 30. mars 2021 fyrir eftirtalin hegningar- og sérrefsilagabrot:

1. Nytjastuld, umferðarlagabrot, brot gegn lögreglulögum og fíkniefnalagabrot með því að hafa, aðfaranótt þriðjudagsins 14. júlí 2020, í heimildarleysi tekið bifreiðina [...] við [...] í Reykjavík og heimildarlaust ekið bifreiðinni, óhlýðnast fyrirmælum lögreglu og haft í vörslum sínum ólögleg ávana- og fíkniefni svo sem hér greinir:

Ákærði óhlýðnaðist fyrirmælum lögreglu um að stöðva bifreiðina [...], sem gefin voru með ljós- og hljóðmerkjum lögreglubifreiðar á Breiðhöfða í Reykjavík, en ákærði virti að vettugi stöðvunarmerki lögreglu og ók bifreiðinni áfram norður Breiðhöfða, gegn rauðu umferðarljósi á gatnamótum við Bíldshöfða, beygði austur Dvergshöfða, þaðan inn á Funahöfða og síðan aftur á Dvergshöfða til vesturs, síðan ók ákærði vestur Bíldshöfða og beygði inn á Rafstöðvarveg til suðurs, en ákærði ók gegn akstursstefnu vinstra megin við hringtorgið á gatnamótunum, uns ákærði ók á gangstétt samhliða Rafstöðvarvegi til suðurs og þvínæst ók ákærði í veg fyrir lögreglubifreið og var lögreglubifreiðinni ekið á bifreið [...] sem við það stöðvaðist og hljóp ákærði á brott frá lögreglumönnum en var handtekinn skömmu síðar. Við líkamsleit á ákærða fannst 1,44 gaf amfetamíni. Ákærði ók bifreiðinni umrætt sinn án gildra ökuréttinda og óhæfur til þess að stjórna henni örugglega vegna áhrifa ávana- og fíkniefna (í blóði mældist 505 ng/ml af amfetamíni).

Telst þetta varða við 19. gr., sbr. 44. gr., lögreglulaga nr. 90/1996 og 1., 3. og 6. mgr. 7. gr., 1. mgr. 17. gr. og 1. og 4. mgr. 18. gr., sbr. 1. mgr. 94. gr., 1. mgr., sbr. 2. mgr., 50. gr. og 1. mgr. 58. gr., sbr. 1. mgr. 95. gr., umferðarlaga nr. 77/2019 og 2. gr., sbr. 5. og 6. gr., laga um ávana- og fíkniefni nr. 65/1974 og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 808/2018.

2. Fíkniefnalagabrot með því að hafa, laugardaginn 12. desember 2020, haft í vörslum sínum 3,53 gaf amfetamíni, sem fannst við líkamsleit lögreglu á ákærða á lögreglustöð við Hverfisgötu 113 í Reykjavík, og lagt var hald á.

Telst þetta varða við 2. gr., sbr. 5. og 6. gr., laga um ávana- og fíkniefni nr. 65/1974 og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 808/2018.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar skv. 101. gr. umferðarlaga nr. 77/2019. Þess er ennfremur krafist að ákærði verði dæmdur til að sæta upptöku á 4,97 g af amfetamíni samkvæmt heimild í 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001, sbr. reglugerð nr. 808/2018.

Málin voru sameinuð.

Við fyrirtöku málsins 9. júní sl. mætti ákærði ásamt verjanda sínum og játaði skýlaust sök samkvæmt ákærunum tveimur. Var farið með mál þetta samkvæmt 164. gr. laga nr. 88/2008 um meðferð sakamála og það tekið til dóms án frekari sönnunarfærslu þegar sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga. Verjandi ákærða krefst þess aðallega að ákærða verði ekki gerð frekari refsing. Til vara krefst verjandi ákærða vægustu refsingar sem lög leyfa og að refsingin verði að öllu leyti bundin skilorði og að gæsluvarðhaldsvist ákærða komi til frádráttar dæmdri refsingu. Verjandinn krefst einnig hæfilegrar þóknunar sér til handa.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákærum. Það athugast að í seinni ákæru, dags. 30. mars 2021, er meðal annars ákært fyrir nytjastuld en brotið ekki heimfært til 259. gr. almennra hegningarlaga nr. 19/1940. Kemur það þó ekki að sök þar sem ákæran uppfyllir að öðru leyti skilyrði 152. gr. laga nr. 88/2008 um meðferð sakamála, og vörn ákærða ekki áfátt vegna þess, sbr. 1. mgr. 180. gr. sömu laga. Verður ákærði þvví sakfelldur fyrir þá háttsemi.

Ákærði er fæddur í [...]. Samkvæmt framlögðum sakavottorðum, dagsettum 22. desember 2020 og 29. mars 2021, á ákærði að baki sakarferil en honum hefur verið fimm sinnum áður verið gerð refsing, eftir að hann varð 18 ára, meðal annars fyrir fíkniefna-, vopna- og umferðarlagabrot, líkt og um ræðir í máli þessu. Nú síðast var ákærða gert að greiða sekt með lögreglustjórasátt 7. desember 2016 fyrir akstur undir áhrifum ávana- og fíkniefna og fyrir vörslur fíkniefna. Var ákærði einnig sviptur ökurétti í 12 mánuði frá þeim degi að telja. Sakarferill ákærða hefur að öðru leyti ekki áhrif við ákvörðun refsingar.

Á kærði er nú sakfelldur fyrir fjölmörg brot samkvæmt tveimur ákærum og verður refsing hans því ákveðin með hliðsjón af 77. gr. almennra hegningarlaga nr. 19/1940. Við ákvörðun refsingar er litið til skýlausrar játningar ákærða fyrir dómi og þess er fram kom í máli verjanda ákærða að aðstæður hans séu nú gerbreyttar, ákærði hafi nú tekið sig á og sé hættur neyslu áfengis og vímuefna. Verður framangreint metið ákærða til refsimildunar, sbr. 5. og 8. tölul. 1. mgr. 70. gr. almennra hegningarlaga nr. 19/1940. Á hinn bóginn er litið til þess líkt og að framan greinir að ákærði er nú sakfelldur fyrir fjölmörg brot samkvæmt tveimur ákærum, þar á meðal hegningarlagabrot, nytjastuld og húsbrot, sem fangelsisrefsing liggur við. Verður það metið ákærða til refsiþyngingar.

Með hliðsjón af framangreindum atriðum, sakarefni málsins, ákvæði 77. gr. almennra hegningarlaga nr. 19/1940 og að því virtu að ákærði hefur gengist greiðlega við brotum sínum og snúið lífi sínu til betri vegar, þykir refsing ákærða hæfilega ákveðin fangelsi í 90 daga. Með vísan til eðli málsins og sakarferils ákærða þykja ekki vera efni tilað skilorðsbinda refsinguna. Til frádráttar refsingunni komi gæsluvarðhald sem ákærði hefur sætt vegna málsins, með fullri dagatölu, sbr. 76. gr. almennra hegningarlaga nr. 19/1940, eins og nánar greinir í dómsorði.

Með vísan til lagaákvæða í ákæru er ákærði sviptur ökurétti í 5 árfrá birtingu dóms þessa að telja.

Með vísan til lagaákvæða í ákæru eru gerð upptæk til ríkissjóðs 5,56 grömm af amfetamíni, vasahnífur og útdraganleg kylfa, sem lögregla lagði hald á við rannsókn málsins.

Eftir úrslitum málsins, sbr. 1. mgr. 235. gr. laga nr. 88/2008, um meðferð sakamála, verður ákærða gert að greiða málsvarnarþóknun skipaðs verjanda síns, Ó-kk-ef V-kk-ef G-kk-ef lögmanns, sem þykir hæfilega ákveðin 235.600 krónur, að meðtöldum virðisaukaskatti, og 26.400 krónur í aksturskostnað, og 717.852 krónur í annan sakarkostnað.

Af hálfu ákæruvaldsins flutti málið Á-kk-nf B-kk-nf S-kk-nf aðstoðarsaksóknari fyrir K-kk-þf S-kk-þf E-kk-þf aðstoðarsaksóknara.

S-kvk-nf D-kvk-nf J-kvk-nf, aðstoðarmaður dómara, kveður upp dóminn.

D Ó M S O R Ð:

Ákærði, L-x-x A-x-x B-x-x, sæti fangelsi í 90 daga.

Til frádráttar refsingu ákærða komi gæsluvarðhald sem ákærði sætti frá 14. júlí 2020 til 11. ágúst 2020 og frá 23. desember 2020 til 15. febrúar 2021.

Ákærði er sviptur ökurétti í 5 ár frá birtingu dómsins að telja.

Upptæk eru gerð til ríkissjóðs 5,56 grömm af amfetamíni, vasahnífur og útdraganleg kylfa, sem lögregla lagði hald á við rannsókn málsins.

Ákærði greiði málsvarnarþóknun skipaðs verjanda síns, Ó-kk-ef V-kk-ef G-kk-ef lögmanns, 235.600 krónur, 26.400 krónur í aksturskostnað og 717.852 krónur í annan sakarkostnað.

S-kvk-nf D-kvk-nf J-kvk-nf